b'\n_START_ARTICLE_\nFrans Hals\n_START_SECTION_\nBiografija\n_START_PARAGRAPH_\nFransas Halsas gim\xc4\x97 gim\xc4\x97 1582 arba 1583\xc2\xa0m. Antverpene. Jis buvo audini\xc5\xb3 darbininko Franchoys Hals i\xc5\xa1 Mecheleno s\xc5\xabnus. Motina Adriana van Geertenryck i\xc5\xa1 Antverpeno. Po 1585\xc2\xa0m. kataliki\xc5\xa1kos Ispanijos kariuomen\xc4\x97s invazijos \xc4\xaf Antverpen\xc4\x85 Hals\xc5\xb3 \xc5\xa1eima persik\xc4\x97l\xc4\x97 \xc4\xaf protestanti\xc5\xa1k\xc5\xb3 Nyderland\xc5\xb3 Harlemo miest\xc4\x85. Fransas Halsas tur\xc4\x97jo du brolius: Dirkas Halsas (1591\xe2\x80\x931656) tapo \xc5\xbeinomu tapytoju, brolis Jostas (m. 1626\xc2\xa0m.) tikriausiai irgi k\xc5\xabr\xc4\x97 paveikslus, nors nei vienas n\xc4\x97ra \xc5\xbeinomas. Pasak Karel van Mander, Fransas Halsas mok\xc4\x97si tapybos pas j\xc4\xaf. Taip teigiama 1604\xc2\xa0m. jo teoriniame veikale apie tapyb\xc4\x85, ta\xc4\x8diau \xc5\xa1ie mokslai Hals\xc4\x85 tikriausiai nelabai paveik\xc4\x97, nes jo k\xc5\xabryboje nesimato Karel van Mander d\xc4\x97styt\xc5\xb3 tapybos princip\xc5\xb3. Apskritai, apie Franso Halso gyvenim\xc4\x85 ir mokslus iki jam sukako apie 30 met\xc5\xb3, \xc5\xbeinoma labai ma\xc5\xbeai._NEWLINE_Fransas Halsas menininku pirm\xc4\x85 kart\xc4\x85 pamin\xc4\x97tas 1610\xc2\xa0m., kai jis \xc4\xafstojo \xc4\xaf Harlemo \xc5\xa0v. Luko tapytoj\xc5\xb3 gildij\xc4\x85. Jis tur\xc4\x97jo \xc5\xbemon\xc4\x85 Annetje Harmansdr, kuri mir\xc4\x97 1615\xc2\xa0m. ir paliko du vaikus. 1616\xc2\xa0m. Halsas pabuvojo Antverpene. 1617\xc2\xa0m. ved\xc4\x97 antr\xc4\x85 kart\xc4\x85, Lysbeth Reynier, kuri buvo audringo charakterio. Su ja dailininkas susilauk\xc4\x97 bent 8 vaik\xc5\xb3. S\xc5\xabnus i\xc5\xa1 pirmos santuokos Harmenas (1611\xe2\x80\x931669) ir trys s\xc5\xabn\xc5\xabs i\xc5\xa1 antrosios\xc2\xa0\xe2\x80\x93 Fransas Jaunesnysis (1618\xe2\x80\x931669), Reinje (1627\xe2\x80\x931671) ir Nikolas (1628\xe2\x80\x931686), tapo dailininkais. Viena i\xc5\xa1 dukter\xc5\xb3 buvo i\xc5\xa1tek\xc4\x97jusi u\xc5\xbe tapytojo. Fransas Halsas daugiausiai tap\xc4\x97 portretus, yra nutap\xc4\x99s buities \xc5\xbeanrini\xc5\xb3 scen\xc5\xb3 ir 4 evangelist\xc5\xb3 fikcinius portretus. Nuo 1612 iki 1624\xc2\xa0m. Fransas Halsas buvo vietos \xc5\xa0v. Jurgio vardo civilin\xc4\x97s sargybos sud\xc4\x97tyje. \xc5\xa0i\xc4\x85 sargyb\xc4\x85 Halsas pavaizdavo pirmajame 1616\xc2\xa0m. savo grupiniame portrete. Fransas Halsas yra nutap\xc4\x99s apie 10 grupini\xc5\xb3 portret\xc5\xb3 \xc4\xafvairi\xc5\xb3 Harlemo institucij\xc5\xb3 u\xc5\xbesakymu._NEWLINE_1628\xc2\xa0m. Fransas Halsas buvo pamin\xc4\x97tas talentingu portretistu, sugeban\xc4\x8diu perteikti portretuojam\xc5\xb3j\xc5\xb3 \xc5\xbemoni\xc5\xb3 charakterius. Nepaisant \xc5\xbeinomumo ir u\xc5\xbesakym\xc5\xb3 dideliems grupiniams portretams Halsas gyveno skurd\xc5\xbeiai. 1630-\xc5\xb3j\xc5\xb3 viduryje j\xc4\xaf u\xc5\xbe skolas skund\xc4\x97 m\xc4\x97sininkas, kep\xc4\x97jas ir odininkas. 1654\xc2\xa0m. jis atlygino skol\xc4\x85 kep\xc4\x97jui nam\xc5\xb3 reikmenimis ir keletu savo paveiksl\xc5\xb3. Tik nuo 1662\xc2\xa0m. dailininko finansin\xc4\x97 pad\xc4\x97tis palengv\xc4\x97jo miesto galvoms skyrus 50 gulden\xc5\xb3 vienkartin\xc4\x99 ir 150 gulden\xc5\xb3 kasmetin\xc4\x99 param\xc4\x85, kuri buvo padidinta iki 200 gulden\xc5\xb3 1663\xc2\xa0m. pabaigoje. V\xc4\x97lesnis kronininkas Houbraken F. Halso neturt\xc4\x85 ai\xc5\xa1kino jo pl\xc4\x97vesi\xc5\xa1kumu ir l\xc4\x97bavimu. Tam n\xc4\x97ra joki\xc5\xb3 \xc4\xafrodym\xc5\xb3 ir linkstama manyti, kad, kaip ir Jano Steno atveju, kronininkas tai i\xc5\xa1galvojo remdamasis Halso \xc5\xbeanriniais paveikslais, kuriuose da\xc5\xbeniausiai vaizduojami linksmuoliai, l\xc4\x97bautojai, muzikantai._NEWLINE_Fransas Halsas mir\xc4\x97 1666\xc2\xa0m. rugpj\xc5\xab\xc4\x8dio 29 d., palaidotas Harlemo \xc5\xa0v. Bavono ba\xc5\xbeny\xc4\x8dioje. Pasak oland\xc5\xb3 dailinink\xc5\xb3 kronininko Houbraken, Franso Halso mokiniais buvo Adriaen Brouwer (1605/1606\xe2\x80\x931638), Dirck van Delen (1604/1605\xe2\x80\x931671), Philips Wouwerman (1619\xe2\x80\x931668), Adriaen van Ostade (1610\xe2\x80\x931685). Halsas paveik\xc4\x97 savo brolio Dirko, taip pat Judith Leyster (1609\xe2\x80\x931660) ir jos vyro Jan Miense Molenaer (apie 1610\xe2\x80\x931668) tapyb\xc4\x85. Fransas Halsas yra nutap\xc4\x99s apie 300 paveiksl\xc5\xb3._NEWLINE_Franso Halso autoritetas po jo mirties nebuvo auk\xc5\xa1tas. Jo laisv\xc5\xb3 pot\xc4\x97pi\xc5\xb3 k\xc5\xabryba neatitiko keleto am\xc5\xbei\xc5\xb3 po to pla\xc4\x8diosios publikos dail\xc4\x97s estetinio supratimo, kuris vertino idealistin\xc4\xaf, tikslios linijos ir ai\xc5\xa1ki\xc5\xb3 form\xc5\xb3 vaizdavim\xc4\x85. Tik ma\xc5\xbedaug nuo 1860\xc2\xa0m., po realistin\xc4\x97s ir impresionistin\xc4\x97s dail\xc4\x97s suklest\xc4\x97jimo, Franso Halso k\xc5\xabrybos autoritetas menotyrinink\xc5\xb3 ir publikos vertinimu prad\xc4\x97jo augti. \xc5\xa0iuo metu Fransas Halsas, kartu su Rembrantu ir Johanu Vermejeriu, laikomas vienu i\xc5\xa1 trij\xc5\xb3 i\xc5\xa1kiliausi\xc5\xb3 Olandijos XVII a. tapytoj\xc5\xb3. Harleme yra Franso Halso vardo muziejus.'